陳獻可宋孝先萬孝傑夏伯虎和詩復用前韻
作者：王十朋
朝代：宋

paragraphs: 準擬重陽會詩酒，手種菊花凡數畝。
佳節相逢俱可人，一一篇章堪適口。
揚庭醖籍更清新，晉宋間人顔謝友。
舜卿詞源浩萬斛，下筆驚人風雨吼。
季梁蕭洒詩如人，飄然自是風騷手。
用之年少富文墨，日出珠璣不論斗。
誠叔思深希仲逸，齊驅未識誰先後。
老朽那能敵年少，胸中空洞嗟無有。
張我三軍得數子，造物遺予非不厚。
明年秋戰豈無人，雲夢定須吞八九。